**МКОУ «Штульская основная общеобразовательная школа»**

**«СтIал Сулейманан уьмуьрдиз сиягьат»**

**тIвар алай ачух тарсунин тартиб.**



**Гьазурайди лезги чIаланни кIелунин муаллим**

**Къазиева З. А.**

**Декабрь, 2019-йис**

**Мярекатдин *план:***

***1.Муаллимдин сифте гаф.***

***2. Шаирдин уьмуьрдин рекьиз сиясат.***

***А)шаирдин шикилрин презентация, уьмуьрдин рекьикай суьгьбет авун.***

***Б)шаирдин сес-аудио запись.***

***В)шаирдиз кхьенвай чарар.***

***Г) А. Къардашан «Шаир Сулейман» манидихъ яб акалун.***

***Г) Ст1ал Сулейманан музейдиз мугьман хьун.(презентация)***

***3. Яратмишунрин рехъ ахтармишун***

***А)шиирар эсерлудаказ к1елун ва мана ачухарун.***

**Б)*ч1алан винел к1валах тухун.***

***В)шаирдин афоризмаяр ва мисалар эсерлудаказ к1елун.***

***4.Къачур чирвилер мягькемарун.Кроссворд ац!урун.***

**Тарсунин мурад-метлеб:**

**- Дагъустандин советрин девирдин диб эцигай шаир Ст1ал Сулейман хайидалай инихъ 150 йис тамам хьун фикирда кьуна, адакай рик1ел хкунар,**

**- шиирар устаддаказ к1елун ва аннамишиз тун,**

**- аялри гьазурай ч1ук «Сулейманан насигьатар» сегьнедай къалурун,  
- аялриз шаирдин уьмуьрдикайни яратмишунрикай авай чирвилер гегьеншарун;  
- к1елзавайбурук санал дестеда к1валахдай вердишвилер кутун;  
- хайи ватандал ,шаирдин эдебиятдал дамахдай гьиссер кутун.  
 Тарсунин тадаракар:  
а) Ст1ал Сулейманан портрет, цлан газет,интерактивный доска;   
б) Ст1ал Сулейманан ктабар, шаирдикай кхьенвай ктабринни макъалайрин п1ип1; «Самур», «Кард» журналар, «Лезги газет»   
в) Лезги сегьнедин уст1арри язавай «Билбил», А. Къардашан «Шаир Сулейман» манияр; Ст1ал Сулейман съезддал рахай видеодин лент, шаирдикай туьк1уьрнавай художественный фильм .   
 Илгьамдиз къуват:  
а) Ст1ал Сулейманан «Регъуьхбанни яр» шиир сегьнеламишун;**

**б) шаирдин «Билбил» шиир манидалди лугьун.**

***Доскадал кхьинар: «Яшамиш жез за халкьдивай, шиирар теснифиз Етим Эминавай чирна».***

***С. Сулейман.***

**Мярекат кьиле фин:  
1.Муаллимдин рахун:  
Саламалейкум, гьуьрметлу аялар, мектебдин муаллимар ва мугьманар! Чун Дагъустанда яшамиш жезва. Дагъустанда гьар жуьре миллетар ава. Гьар миллетдиз вичин чIал, вичин адетар ава.**

**-Чун рахазвай, чи халкьдин чIал гьи чIал я, аялар?**

**(Лезги чIал)**

**-Зи хайи чIал я лезги чIал,**

**Дувул фенвай дегьнедиз.**

**За хуьда ам тийиз усал**

**Мусурмандин Мекке хьиз.**

**-Аялар,чIал хуьн чи гьар садан буржи я!**

**-Лезги чIал вилик тухуник чи шаирри чпин пайни кутазва.**

**И кIвалах чаз чи шаир Важибат Насрулаевадин шиирдай аквазва.**

**-Хайи чилиз темен гуда,**

**Куьз лагьайтIа, Лезги чил я!**

**Дидед чIалал зун рахада,**

**Куьз лагьайтIа, Лезги чIал я!**

**2.Маналу пай.**

**Къенин чи тарс чна хайи чIал, хайи чил вири дуьньядиз машгьур авур чи чIехи шаир СтIал Сулейманаз бахшзава. Чи халкьдин шаир СтIал Сулейманан 150 йис тамам хьанва.**

***-*Чlехи шаир ва камалэгьли, лезги ва Дагъустандин XX- асирдин литературайрин классик Стlал Сулейман 1869-йисуз Агъа Стlалрин хуьре дидедиз хьана. Адаз кIелдай мумкинвал хьанач, ам уьмуьрдин эхирдалди кIел-кхьин тийижиз амукьна. Амма тlебиатди ганвай зурба бажарагъди ва зигьинди Сулейманакай машгьур шаир авуна.**

***-*СтIал Сулейманан шиирри инсанар тербияламишзава, дуьз рехъ къалурзава, уьмуьрдин вакъиайриз дуьз къимет гузва.**

***-*Шаирдин аял чIавалай шиирар туькIуьрунал рикI алай. Ада вичиз аквазвай гьахъсуз крарикай чIалар туькIуьрзавай.**

**-- Заз къенин чи мярекат «Сулейман» шиирдилай  башламишиз к1анзава:**

***Сулейманан т1вар ава,***

***Шегьеррани хуьрера.***

***Сулейманан ч1алар ава***

***Гьар са касдин к1валера.***

***Сулейманан гьунар ава***

***Ам истеклу рик1ера.***

***Океанрал сирнавзава***

***Сулейманан гимиди.***

***Сулейман я , чи аямдиз***

***Виридалай к1аниди.***

***Къад ассирдин Гомер я ам***

***Акьул, камал хци тир.***

***Сулейман я Дагъустандай***

***Дагъустандин шаир чи.***

***Лезги чилин, лезги шаир***

***Виридалай ч1ехи тир.***

**.  
- Гьуьрметлубур, куь гъавурда гьатайвал къенин эдебиятдин мярекат,чи Лезгистан,лезги ч1ал дуьньядиз машгьур авур чи халкьдин рик1 алай шаир С.Сулейманакай я.  
Шаирдиз вичин пеше хьанвай кардин везифа хъсан чидай. Сулеймана шаир гьихьтинди хьун лазим ят1а вичин шиирда лугьузва.  
  
Шаирдин буржи.  
Гьар шаирдин вичин буржи:  
Дуьз гафар жагъурна к1анда.  
Юлдашарин ч1ехи-гъвеч1и  
Бейтерал юзурна к1анда.  
Мезни к1анда чиз рахадай**

**Гьам векил жен жуван патай**

**Гьар са кардив вичив кьадай**

**Ч1аларни гьак1 туьк1уьрна к1анда.  
Метлеб гзаф ,гафар куьруь**

**Михьибур жен ири-ири**

**Гъавурда юлдашар вири**

**Твадай-гьак1 фикирна к1анда  
Ст1ал Сулейманан къилих:  
Авай гаф тавун я чуьнуьх.  
Гьар шаирди вичин ишигъ**

**Экв гуз гьак1 куьк1уьрна к1анда.**

**Аялар, квез Ст1ал Сулейманан гьихьтин шиирар таниш я?**

**Аялри шииррин т1варар кьада: «Билбил», «Девлетлуяр – чиновникар» «Веледдиз», «Судуяр», «Дидедиз», «Дагъустан», «Марият», «Азадвал» ва масабур.**

**Килиг ,аялар,Дагъустандин гуьзел шикилриз. Дуьньядин гуьзел пип1ерикай са п1ип1 чаз кьисмет хьанва. И гуьзел т1ебиатди гзаф т1вар –ван авай , ватанди дамахдай инсанар арадал гъанва. Абурукай сад С.Сулейман я. Шаирдин уьмуьрдин рекьикай малуматар чаз Сайдумов Ислама гуда. Буюр.**

**Алава яз мад шаирдикай квевай вуч лугьуз жеда?  
--Шаирдин сифте шиир гьим тир? Ам гьи йисуз кхьена? М.Горькийди шаирдиз гьихьтин т1вар гана?**

**Аялар, 1934 - йисуз Вирисоюздин советрин писателрин 1-съезддал**

**М. Горькийди шаирдиз «XX-асирдин Гомер» лагьай т1вар гана.**

**Ада лагьана:**

***«Ашукь Ст1ал Сулеймана, заз чизва, са заз ваъ, амайбурузни, лап гьейран ийидай  гьайбатлу эсер авуна. А к1ел- кхьин тийижир, амма акьуллу кьуьзуь касди президиумда ацукьна, вичин шиирар туьк1уьриз, гьик1 куш - куш ийизвайт1а, заз акуна. Ахпа ада, «XX- асирдин*Гомера», абур гьейран жедай тегьерда гуьзелдиз к1елнай. *Сулейман хьтин жавагьирар яратмишиз бажарагълувал авай инсанар куьне хуьх!»***

**Инал суал атун мумкин я, Гомер вуч кас тир?  СтІал Сулейман Гомерахъ гекъигунихъ вуч метлеб авай?  
Къадим Грецияда, саки кьве агъзурни вад виш йисан вилик, вич бедендай буьркьуьди яз дидедиз хьанвай, амма гьа кар себеб яз кІел-кхьин авачир Гомер тІвар алай бажарагълу шаир хьана. И шаирди инсаниятдиз къадим девирдин вакъиайрикай тесниф авур зурба кьве поэма туна: Сад «Илиада» муькуьдини «Одиссея» я.**

**Максим Горькийди, СтІал Сулейман Гомеран дережа авай шаир тирди тестикь авуна. СтІал Сулеймана, вичин уьмуьрдин рекьералди,яратмишунралди вич и чІехи тІварцІиз вафалу тирдини тестикь авуна.**

**Ст1ал Сулеймана съезддал к1елай шиирдин записдиз яб гун.**

**Москвадиз фейила Ст1ал Сулеймана туьк1уьрай шиир «Т1уб сара кьаз» квез Гасанов Анвара к1елда.**

**Тlуб саракьаз**

**С.С. са шиир зани к1елда квез «Бендедин рик1 хьайит1а дуьз»   
- Куьне фикир ганат1а , С.Сулейманан шиирар туьк1уьрунин къайда ва уьлчме гьамиша сад я. Тек-туьк квачиз, вири шииррин бендер кьуд ц1арц1инбур, гьар ц1арц1е муьжуьд ачух сес-8 слог ава. Яни вири шиирар къошма уьлчмединбур я. Вири шииррин эхиримжи бендиник шаирди вичин т1вар кутунва.   
С.С. са бязи шиирриз гьаваяр туьк1уьрна халкьдин рик1 алай манийризни элкъвенва. С. С.вичин хва Ст1ал Мусиабахъ галаз туьк1уьрай «Ст1ал Саяд» драмани сегьнеламишнава.  
Гьак1ни лезги халкьдин шаирдикай азербайжандин «Бакинский киностудияди» 1957-й. «Так рождается песня» яни «Ик1 мани арадал къвезва» т1вар алаз худ.фильм акъатна . Кинофильмдин са ч1ук за куь фикирдиз гъизва.   
  
С.Сулеймана чак лезгийрин милли руьгь кутуна, лезни ч1алан девлетлувал къалурна. Шаирди лезги миллет акьуллу миллет хьиз вири Урусиятдиз, гьатта къецепатан уьлквейрани машгьур авуна. Ч1ехи шаирдин экуь къамат, т1вар, ч1ал гьар са лезгидин рик1е гьамишалугъ амукьда.  
Куьнени , балаяр, лезги ч1алал дамах ая, к1вале хайи ч1алал рахух, лезги ч1алал акъатзавай газетар , журналар кхьихь ва к1ела.**

**Алай девирдин шииратдин векил Арбен Къардаша Дагъустандин халкьдин шаир С. Сулейманаз кхьенвай ч1ал манидиз элкъуьрнава. Ша чна а ч1аларихъни яб акалин. «Шаир Сулейман» манидихъ яб акалун.**

**Сажидинан эсеррай туьк1уьрнавай  сегьне «Чайханада Хпеж Къурбанан ва Ст1ал Сулейманан акъажунар» аялри сегьнеламишун.**

**Муаллим: шаир алатай ва алай девирда яшамиш хьунихъ галаз алакъалу яз, шииррин тематиками гьар жуьре я (доскадал кхьинар):**

1. **1900-1917:**

**«Билбил», «Фекьияр», «Девлетлуяр, чиновникар», «Судуяр», «Кавхадиз» ва масабур.**

1. **1917-1920:**

**«Дагъустан», «Гьарда вичикай хан ийида», «Бязи ахмакь», «Кафказ», «Тербия» ва масабур.**

1. **1920-1937:**

**«Фяле», «Азадвал», «Веледдиз», «Дидедиз» ва мсб.**

**Халкьди ва гьукуматди шаирдиз ганвай еке къимет:**

***1)Куьре Окружкомдин, Дагъустандин ЦИК-дин член.***

***2)Дагъустандин ва СССР-дин писательрин 1-Съездин делегат хьун.***

***3)1934-йисуз Дагъустандин халкьдин шаирвилин т1вар гун.***

***4)1936-йисуз Ленинан Орден гунн.***

***5)1937-йисуз СССР-дин Верховный Советрин депутатвилиз хкягъун.***

***6) Адан т1варунихъ хайи район, шегьера куьчеяр гала, лезги театрдиз шаирдин т1вар ганва.***

***7)1950-йисуз адан к1вал музейдиз элкъуьрнава.***

**2. Вахт гьамиша инсафсуз затl я. Адаз чизвайди датlана каинат , дуьнья , алем ­вири­ дегишун я. Амма инсандиз акьул, зигьин ганва, ам вичин тарихдиз, а тарихда дерин гелер тур, а тарих вич арадал гъиз куьмек гайи инсанриз элкъвена килигуниз, абуруз икрам авуниз мажбур я, вучиз лагьайтlа къе чна акl тавуртlа, пака чунни чlуру гьаларин хура гьатда, тарихда бирдан акъатдай тlурфанри чунни квадарда.  
Чи зурба шаир, насигьатчи ва тербиятчи, чlехи ватанперес ва инсанперес Стlал Сулейман гьахьтин ксарикай я.  
 Стlал Сулейман! Ам тийижир, адан тlвар ван тахьай инсан чал бажагьат гьалтда. Халкьдин дерин къатарай акъатай Стlал Сулейманан уьмуьрдин рехъ, адан кьадар- ­кьисмет чаз чешнелу рехъ я. Адаз лап гъвечlи чlавалай етим хьана, гзаф четин уьмуьр акунвай шаир я. Вичин уьмуьрдикай ада вичин «Жувакай ихтилат » автобиографический эсерда суьгьбет ийизва.  
Лугьуда хьи, 1937-­йисан 23 ­ноябрдиз Стlал Сулейманан рикl акъвазна. А чlавалай инихъ гзаф йисар алатнава. Амма чlехи шаирдин поэзия къвердавай жанлу ва гужлу жезва, ада миллионралди кlелдайбурун рикlериз чимни экв гузва, абур уьмуьрдал ашукьарзава ва ам мадни гуьзеларун патал женгиниз къарагъарзава. Мегер ихьтин къагьриман шаирдин рикl акъвазнава лугьуз жедани?!**

**С. Сулеймана лезги халкьдин четин яшайиш, адан бахтлу уьмуьр, инсанрин хъсан ва пис терефар, ватандин вичин вахтунин руьгьламишвал къалурна. Шаирдин эсерар датlана инсанрин мецерал хьана, абуру акьулсузриз акьуллу жез, акьуллуйриз камаллу жез, «пата­-къерехдиз» ялзавайбуруз дуьз рекьел хквез куьмекна ва зун агъазва, шаирдин эсеррин къуват къени зайиф хьанвач, абурун фикиррин хцивал чи йикъарани гужлу хъхьанва.  
 Шаирдин жавагьирар хьтин, къизилди хьиз нур гузвай, алмасар хьиз хци эсерри чаз бахтлу, варлу, гурлу, гуьзел яшайиш яратмишиз, чилел чаз ахъайнавай уьмуьрдин йикъар  
инсанвилелди кечирмишиз, дуствилелди, стхавилелди яшамиш жез эверзава.  
 Гила чун Стlал Сулейманан яратмишунрин жуьреба­жуьревиликай рахада.  
Сулейманан яратмишунрин тематика гегьенш я. Ам чавай ихьтин хиялриз пайиз жеда: инсанрин нукьсанрикай, куьгьне замана, кlани ярдикай, Ленинакай ва партиядикай, ватандикай, социализмадикай.  
 Чаз малум тирвал, Стlал Сулейманаз кlел-­кхьин чидачир. Стlал Сулеймана кlел-­кхьин течидай инсандихъ кьве вил ава лагьанай, чидай инсандихъ кьуд вил ава лагьанай. Дугъриданни, Стlал Сулейман гьахъ тир. Адахъ «кьве вил» авай. Вич пудкъанни муьжуьд йисан яшда аваз анжах са гаф – «Сулейман» кхьиз чир хьанай. Шиирар туькlуьриз ада 1900 йисара башламишна.  Ялавлу ашукьди вичин ч!аларалди «куьгьне замана» негьзава ва « кьиляй- кьилиз рагъ авай социализмдин къеледиз» баркалладин мани лугьузва.  
Ада сифте туькlуьрай шииррикай сад «Билбил» шиир я. А шиир Сулеймана хуьруьн куьчеда ашукьри манияр ягъай йикъуз яратмишнай.**

**« Билбил» шиир Хейридина кIелда.**

**Севиляди чаз «Билбил» шиирдикай малуматар к!елда, буюр!**

**«Стlал Сулеймана жегьил вахтара яратмишай чlалар кьериз­ цlаруз агакьнавайвилиз килигна шаирдин « Билбил» шиирдикай рахан. И шиир адан сифте шииррикай сад я. С.Сулеймана и эсерда поэзия вуч патал лазим ятlа, халкьдин вилик шаирдин буржи квекай  
ибарат ятlа, раханва. Гьа и месэлаяр фикирда кьуна, шаирди лезги поэзияда адет хьанвай билбилдин тема цlийи жуьреда ачухарзава.  
 Бажарагълу шаир Е. Эминалай гуьгъуьниз къушарин гуьгьуьлдикай нивай вуч лугьуз мумкин тир? Амма С. Сулеймана билбилдин образ вичиз хас тир жуьреда, вичин девирдин  
истемишунрив кьадайвал ачухарзава. Сулейманан билбил дуьньядикай бейхабар шадвилери хурамнавай къуш туш, ам вичин аямдин татугайвилер аквазвай къуш я. Шаирди,билбилдихъ элкъвена, дерин социальный метлеб авай суал эцигзава.  
Уьмуьр, манияр лугьуз, кеф­кефиятда тухузвай къушарин гуьзел Сулеймана вичин эсерда зегьметчи халкьдин шартlариз мукьва ийизва, яни ам «кьакьан тарцяй чилел авудзава». Маса гафаралди ада къаб алаз билбилдин образ эстетикадин жигьетдай вичин  
истемишунрив кьадайвал яратмишзава, яни халисан шаирди халкьдиз къуллугъда лугьузва. Иниз килигна Сулеймана билбилдиз туьгьметзава.  
Мягькем кьуна вуна и тар,  
Тамам ян бес амай шартlар?  
Саймиш тийиз чи жемятар,  
Хупl къенида ви чан, билбил.  
Стlал Сулейман вичи «Билбил» эсерда шаиррин вилик эцигнавай истемишунриз уьмуьрдин эхирдалди вафалу хьана. «Билбил» шиирда, поэзиядин вилик эцигай тlалабунрал амал авуна, гьамиша зегьметчи халкьдин къайгъударвал авур шаирди са жерге эсерра мусурман динэгьлийри ва пачагьдин гьакимри агъавалзавай, инсанар сад­садаз къарши кьве классдиз пай хьанвай гьа аямдин жанлу шикил гузва».**

**Мусурман динэгьлийрикай С. Сулеймана сад­ садахъ галаз алакъалу «Фекьи», «Фекьияр», «Фекьийриз» ва «Кьве кlвачел къекъведай лам» шиирар туькlуьрна, Фекьи –фахрайрикай С. Сулейманал къведалди хейлин эсерар яратмишнай. Мисал яз, чи фольклорда малум «Савдагардин папанни фекьидин кьиса», «Фекьини чубан», «Диндал кlеви фекьи» махар, гзаф кьадар бендер, мисалар къалуриз жеда. Гьелбетда, фольклордин амай эсерар хьиз, динэгьлийриз талукьбурни Сулейманаз хъсандиз таниш тир ва абурукай шаирди менфятни къачузвай.**

**«Фекьияр» шиир к!елда.**

**«Фекьияр» шиирда С.Сулеймана, махара хьиз, халкь вичин шиирдиз яб гуз гьазурзава:  
За лугьун квез квек квай хесет,  
Гъавурда куьн гьат, фекьияр.  
Кlантlа куьне ая гуьзет,  
Лап иер дикъет, фекьияр.  
 Идалай гуьгъуьнизни шаирди, халкьдин сивин яратмишунра хьиз, фекьийрин къанихвал –  
«Зирек халкьар я куьн гатуз, техил хтайлахъди гъутуз, кlватlиз ам ичlириз кlатlуз, тlалабиз закат, фекьияр»; амалдарвал ва пехилвал – «Гьамни инсаф жедан мегер, Акьван пехил хьунухь рикlер?»; азгъунвал – «Ашдив жеда пара мукьва, ийиз гьерекат, фекьияр» ­къалурзава. Амма Сулеймана, фольклордин сергьятрилай элячlна, художественный такьатрин куьмекдалди – «Руфун – зурба жендек тир фил», «куьк як алай кьам галай» ­ фекьидин умумиламишнавай гьакъикъи суьрет арадал гъизва:  
Даима сам­ поповдин чай,  
Магьут чухва, ластик валчагъ  
Гар галукьзамаз жез начагъ  
Жедач квехъ такьат, фекьияр.  
«Шаирдивай, эгер ам мейит туштlа, кисна акъвазиз жедач. Тапарар ийизни жедач», ­ лугьузва Сулеймана. Гьакъикъат къалуриз, Стlал Сулеймана революциядилай вилик хуьруьн гьакимрин, девлетлуйрин, чиновникрин, судуйрин, савдагаррин, фекьийрин мурдарвал, темягькарвал, адалатсузвал, инсафсузвал винел акъудна. Шаирди вичин сатирада гьа гьахъсуз аямдин къван-къванцел тазвач.  
 Шаирди «Судуяр» шиирда дуванбеглерни жемятдин вилик лянетламишзава. Шаирди дуванбеглер беябурна. «Сурдуяр» шиир булахдин патав, инсанар кlватl хьанвай вахтунда, виликан йикъуз судья Мирземета абур адалатсуз дуван рикlе аваз туькlуьрайди я .  
Гьакъикъат ихьтинди тир. Садра Сулейманан къунши са тахсирни авачиз суддик акатна. Судья Мирземет лугьудай кас яз ада кесибдивай ришвет тlалабна. Гайитlа динж тун хиве  
кьуна. Еке баладилай гъвечlи бала хъсан я лагьана, идани ришвет гана. Суд жедайла, Мирземета и кас тахсирлу авуна. Къал кваз кlвачел къарагъай фукъарадиз ада хъел кваз лагьаналдай «Нагагь тахсир квачиртlа, ада и ришвет гъидачир». И ягьсузвиликай ван хьайила, Сулейманан кьарай атlана. Ада гила вири жемятдиз малум тир «Судуяр» тlвар алай шиир туькlуьрна.**

**«Судуяр» шиир квез Тамаради к!елда.  
 Стlал Сулейманан устадвилиз шагьидвалзавай чlаларикай сад « Девлетлуяр, чиновникар» тlвар алайди я.  
Шиирда Стlал Сулеймана девлетлуяр, иллаки чиновникар, Куьре округдин идарайра кlвалахзавай» къуьнел яру погон алайбур пислемишзава. Малум тирвал, 1913 лагьай йисуз Дагъустанда пачагьдин гьукумат милли зулум мадни гужлу ийиз алахънай. И сеферда адан къаст лап ачухдиз чкадин халкьарин чlалариз кlур гун ва абур урус чlалалди эвез авун, яни Дагъустанда дагъвияр кlанзни – такlанзни урусламишунин кlвалах кьиле тухун тир. Гзаф округра, идарайра урус чlалал элячlиз аксина къалабулухар арадал атана, 1914 – йисуз и къалабулух Куьредин хуьрерани хьана. Стlал Сулейманан  «Девлетлуяр, чиновникар» гьа и тайин тир вакъиайрикай туькlуьрнавайди я. С. Сулейманаз лап хъсан, шиирдин мурад­-метлеб лап дериндай ачухиз жедай къайда жагъана. Ам лезгийри урус чlалай гафар къачуниз акси туш. А «кесибар алчах» кьуна , «тlишерал къармах» хьанвайбуруз, лезги чlал чиз – чиз, урус чlал течидай лезгидихъ галаз урус чlалал рахадайбуруз акси я.**

**«Девлетлуяр, чиновникар» шиир квез Ислама хуралай к!елда.  
 Дегьзаманайрилай инихъ муьгьуьббатдин чlалариз шиир бахш тавур шаир чал гьалтзавач.Чи критикада С. Сулейманахъ муьгьуьббатдиз бахшнавай эсерар авач лугьудай фикирарни гьалтзава. Эхиримжи вахтара жагъай чlалари и кардал шаклувал гъизва. Мисал яз, шаирди вичин уьмуьрдин юлдаш хьайи рушаз бахшай «Марият» тlвар алай ашкъидин чlал къалуриз жеда. Ада «халис инсан» тир ярдин «масан къамат» вичиз «женнетдин багъдилайни» багьа я лугьузва. Стlал Сулеймана кlани ярдиз чпин рикlер сад авуниз эверзава.**

**« Марият» шиир Эдуарда хуралай к!елда**

**7 – классдин аялри куьн паталди «Регъуьхъбанни яр» шиир сегьнеламишнава . Сегьнедиз килигун.**

**Революцидин ва граждан дяведин йисара, шаирдин ватан тир Куьреда тарихдин метлеб авай вакъиаяр кьиле физвай чlавуз Стlал Сулейман киснач. Иллаки инкъилабдин ва граждан дяведин йисара, кьиле физвай вакъиайрай кьил акъудунин лазимвал арадал атанвайла, шаирди акьван чlавалди вири йисара туькlуьрайдалай гзаф чlалар яратмишзава. И девирдин шиирра Стlал Сулейманан шаирвилин кьетlенвал ва кьилдинвал винел акъатзава. А чlаларай шаирди шииратдихъ жемят патал гьихьтин метлеб аватlа ва халкьдин кар патал женгчи  
хьанвай шаирдин роль гьихьтинди ятlа дериндай кьатlанва.   
И жигьетдай адан «Февралдин инкъилабдиз» шиир къалуриз жеда.**

**«Февралдин инкъилабдиз» шиир эсерлудаказ Алинади к1елда.**

**Сифтедай шаирди вичиз ван хьайи крарикай лугьузва: «Амач лугьуз и падишагь, Заз са хабар ван хьана хьи», ахпа кьилдин куьлуь­шуьлуьйрикай ихтилат кудзава: «Абаздална кьуна машин, Къулни чlугваз туна вичин…» И цlарара урус «машин», «опоздал» гафар хатадай гьатнавайбур туш,абуралди шаирди вичин эсердиз талбадин рангар язава ва зарафатдин лишанар кутазва.  
Шиирдин сифте кьил цlийи кьилелай аннамиш хъувунвай ва цlийиз туьхкlуьр хъувунвай мисалдикай ибарат хьанва: «Гафар гуьрчег, амал чlуруз, Фур атlайд аватна фуруз». Ина къаб алаз лагьанвай маса мана ава: пачагьдини адан гъилибанри гуьрчег гафар лугьуз чпин алчах ва чlуру крар ийизва, гьавиляй гьукумдар ва адан «наибар» патал кlвал гила дустагъдикай хьанва: «Ифтарай Николаян сердер Дустагъдиз мугьман хьана хьи». Мад сеферда шаирди талба гелязава, хъуьрезва. Гуьгъуьнлай шаирдин интонация, ихтилат кьиле физвай жуьре дегиш жезва, шаирди вакъиайрин нетижа кьазва, риторикадин суал гузва:  
  
Шумуд полковник, генерал…  
Затl аламачиз къуьнерал,  
Мягьтел яз, гьейран хьана хьи?  
… Шумуд са начаник округ  
Тахъвана пиян хьана хьи?  
Стlал Сулеймана Дагъустандин литературада сифте яз чlехи регьбер Ленинан образ гузва «Ленин юлдашди авур веси», « Ленин я чи регьбер», « Ленин кьейила» ва цlудралди маса шиирра Стlал Сулейман еке устадвилелди, зегьметчи халкьариз азадвал гайи Владимир Ильич Ленинакай рахазва. Шаирди эхиримжи йикъал къведалди Ильичан весиятар рикlелай ракъурзавач.   
 30­-йисара Стlал Сулейман эпикадин чlехи эсерар – лезгийрин арада гегьеншдиз машгьур хьайи поэмаяр туькlуьрунал элячlна.  
Дагъустандин тарихдин хроникайрин ва таржума авунвай эсеррин таъсирдик кваз Стlал Сулеймана « Серго Орджоникидзе», «Ватандикай фикирар» ва «Дагъустан» поэмаяр туькlуьрзава.   
«Дагъустан» поэмадин бинеда авайди ватандинни халкьдин кьисмет я. Шаирди хажалатар акур, амма гьамиша азадвал вине кьур, гагь «мугъулрин ханди», гагьни «ирандин шагьди»,«урус падишагьри», азабрик кутур ватандикай ихтилатзава. Поэма антитезадин жуьреда туькlуьрнава. «Эвер тавуна атанвай мугьманри» ­ къецепатан чапхунчийри ва гьакlни гьукум гужуналди чпин гъиле кьунвай чкадин гьакимри алатай са шадвални авачир мичlи девирда авур кьван зулумрин къаншарда шад ва бахтавар алай девир эцигзава, лукlвилин бухаврикай, зунжуррикай азад хьанвай халкьдиз гьуьруьят гьатуникайни ам, халкь, вичин чилин иеси хьуникай лугьузва.  
 «Дагъустан» поэма Сайдумова Зухраханума к1елда.**

**Стlал Сулейманан «Дагъустан», адан «Ватандикай фикирар» поэма хьиз, дериндай патриотвилив ацlанвай эсер я.**

**СтӀал Сулеймана туькIуьрай эсерар кьве чкадал пай жезва: Октябрдин инкъилабдилай вилик теснифайбур («Кавхадиз», «Судуяр», «Фекьияр», «Девлетлуяр, чиновникар» ва мсб.) ва Советрин девирда теснифайбур («Октябрдин инкъилабдиз», «Рушариз», «Яру Аскер», «Колхозчи паб Инжиханаз», «Большевик я чи вацӀун тӀвар», «Жегьил шаирриз», «Чи къуват» ва мсб.). Адан эсерра, иллаки инкъилабдилай вилик теснифайбурун, хци сатира квайди я: зариди вичиз акур гьахъ авачир, инсанвал авачир ва ахлакь авачир гьерекатар, амалар ва хесетар негьзава.**

**«Гьарда вичикай хан ийида» Алинади хуралай к1елда.**

**Зариди пачагь тахтунай гадарун, Советрин власть тестикь хьун шадвилелди кьабулнай ва цӀийи девирдин тарифзавай чӀалар теснифна. Амма адан рикӀелай халкьдин гьукуматдиз ва**[**Коммунистрин**](https://lez.wikipedia.org/wiki/%D0%9A%D0%BE%D0%BC%D0%BC%D1%83%D0%BD%D0%B8%D0%B7%D0%BC)**партиядиз хьайи кимивилерни алатнач — ада, «Тапан коммунистдиз» хьтин, хци чӀалар туькӀуьрна.**

**СтӀал Сулейман Ленинан ордендиз ва «Дагъустандин халкьдин зари» тӀварцӀиз лайихлу хьана. Адан гуьзел эсерар-жавагьирар Дагъустандин халкьарин, урус ва маса ц!удралди ч!алариз таржума авунва ва кьилди ктабар яз акъатнава. Абур милли мектебра, училищейра, институтра ва университетра чирзава.**

**С. Сулеймана туькIуьрай эсерри лезги ва Дагъустандин литератураяр вилик финиз чIехи таъсир авуна. Абур Гь. Гьажибегова, А. Агъаева, Н. Къапиевади, Гь. Гашарова, Гь. Гьамзатова, Р. Кельбеханова, Ф.Нагъиева ва маса алимри ахтармишна. ЧӀехи зари 1934-йисалай СССР-дин писателрин союздин член тир**[**[3]**](https://lez.wikipedia.org/wiki/%D0%A1%D1%82I%D0%B0%D0%BB_%D0%A1%D1%83%D0%BB%D0%B5%D0%B9%D0%BC%D0%B0%D0%BD#cite_note-3)**.**

**СтӀал Сулейман, ада вичи са шиирда къейд авурвал, кӀел-кхьин чин тийиз гьар са кардикай уях тир. Дуьз я, ХХ асирдин Гомераз кӀел-кхьин чидачир, амма ам савад авачир тир лугьуз жедач. СтӀал Сулеймана неинки уьмуьрдин университет акъалтӀарна, адаз неинки лезги фольклордин, Кьуьчхуьр Саидан, Етим Эминан произведенияр хуралай чидай, гьакӀни Низамидин, Хафизан, Саадидин, Навоидин ва гуьгъуьнлайни Пушкинан, Лермонтова туькIуьрай эсеррикай хабар авай. Им, са шакни алачиз, чIехи культура я.**

**СтӀал Сулейманан поэзиядин дувулар фольклордин ва литературадин гзаф дерин ва жуьреба-жуьре къатариз гьахьнава. Амма са кар къейд тавуна таз жедач: чаз чиз, СтӀал Сулейманаз искусстводин векилрикай виридалайни гзаф Саадиди туькIуьрай эсерри таъсирна. Гьам уьмуьрдин биографиядиз, гьам поэзиядин образный къурулушдиз, фикир авунин тегьердиз кьве зарини сад-садаз мукьва я. Низ чида, РагъэкъечӀдай патан базарра, карвансарайра, духанра жегьил СтӀал Сулейманаз куьчери ашукьрин ва ихтилатдал рикӀ алай инсанрин сивяй Саадидин чӀалар гьикьван ван хьанатӀа.**

**Гила чна сегьнедиз аялриз эверзава, абуру Ст!ал Сулейманан гьарда са шиир к!елда. Яб акала. Аялри чпин шиирар к!елда.**

**Айишади квез «Ц!айлапанд эсер я фяле» шиир хуралай к1елда.**

**Тамума «Кьве вилинни экв я фяле» шиир хуралай к1елда.**

**5-классдин аялри «Квез вуч ярашугъ я» шиир нубатралди хуралай к1елда.**

**Райинади « Нубатсуз рахамир» шиир хуралай к1елда.**

**Хейридина «Йисан вахтар» шиир к1елда.**

**Гила чна виридан куьмекдалди шаирдикай туьк1уьрнавай кроссворд ац1урин.**

**Кроссворд «Ст1ал Сулейман»**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |
|  |  | **1** |  |  |  |  |  |  |  |  |  |
|  |  | **2** |  |  |  |  |  |  |  |  |  |
|  |  | **3** |  |  |  |  |  |  |  |  |  |
|  |  |  |  |  |  |  |  |  |  |  |  |
| **5** |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
| **7** |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  | **9** |  |  |  |  |  |  |  |  |  |  |
| **10** |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

**1.Шаирдин бубадин т1вар 2. Сулейман гьи Ст1алрал хьанвай 3. Шиирдин т1вар 4. Шаирдин сур авай шегьер 5. Сулейманан кьвед лагьай юлдашдин т1вар 6. Шаир фейи сифте шегьер 7. 1934-йисуз делегат яз гьиниз фена 8. Ашукьдин алат 9. Сулейман Гомерав гекъигай шаир 10. Шиирдин т1вар**

**Виняй гъуз к1елайла, шаирдин фамилия к1елиз жеда.**

**Сулейманан камал авай гафар**

**Азадвилиз гъейрат  
ХупӀ ярашугъ я.  
  
Загьирда вун вилер ахъаз,  
БатӀинда буьркьуь, Дагъустан.  
  
Ада вар вичин, дади юх,  
Жафа гьуьруьят хьана хьи.  
  
Я иеси кьей керекул,  
Вазни патрумдаш хьан хьи.  
  
ТӀимил-тӀимил гила чи чӀал  
Чир жез, мусурман хьан хьи.  
  
Серф атайла, яхун ламар  
Къвез, недай яйлах я Къафкъаз.  
  
Гагь хузар гъиз, гьагь на — ЧӀижер,  
Гуж мийир чаз, эхи тежер.  
  
Дуст я лугьуз, куьгьне душман  
Кьамир, ви рикӀ шад жедайд туш.  
  
Зи гъилева регъуьн чӀутхвар,  
Ахъайдач за яд, гуьзел яр.  
  
Мурад я дуьньяда  
КӀани рушни гада.  
  
ЗатӀ авачир эрчӀи гъилиз  
Чапла гъил къуншиз амукьич.  
  
  
Эвел туьна кьел квай кӀуь шур,  
Гуьгъуьнлай яд хъун хъсан туш.  
  
Гьар патахъ туькӀуьрдай пурар,  
Вун черкес хъалтах я, Къвафказ.  
  
Ахмакь вилик квай азарар,  
Чир тахьун я хийир, зарар.  
  
Гьар гьи касдихъ нагаь чирвал  
ХьайтӀа, жеч гьич зарар, завал.  
  
БатӀулдаз гьахъ лугьуналди,  
Яд гъиз жеч гьич сафуналди.  
  
Гзаф тахьайтӀан са пара,  
Жувахъни чирвал кӀанда.  
  
И заманда, гила тек-тек,  
Меpд итим ваз жагъид, эpкек!  
  
А инсан хьи гзаф лавгъа,  
Вак текьий, вич амаз, ягъва!  
  
Чиp жеч инсан акyналди,  
Гафаp зypбаз pахyналди.  
  
Гьаp гьи касди чӀyгваз жафа,  
Анжах гьадаз дад гyда фа.  
  
Гьа дyст кьий жyван аpадай,  
Санал тӀyьp фy гьакӀ квадаpдай.**

**РикӀера амукьдайвал чӀехи заридин тӀвар хайи райондал, Лезги театрдал,**[**Кьасумхуьруьн**](https://lez.wikipedia.org/wiki/%D0%9A%D1%8C%D0%B0%D1%81%D1%83%D0%BC%D1%85%D1%83%D1%8C%D1%80)**юкьван мектебдал,**[**Магьачкъала**](https://lez.wikipedia.org/wiki/%D0%9C%D0%B0%D0%B3%D1%8C%D0%B0%D1%87%D0%BA%D1%8A%D0%B0%D0%BB%D0%B0)**,**[**Дербент**](https://lez.wikipedia.org/wiki/%D0%94%D0%B5%D1%80%D0%B1%D0%B5%D0%BD%D1%82)**,**[**Киев**](https://lez.wikipedia.org/wiki/%D0%9A%D0%B8%D0%B5%D0%B2) **ва маса шегьеррин куьчейрал, колхозрал, библиотекайрал эцигнава.**[**Магьачкъалада**](https://lez.wikipedia.org/wiki/%D0%9C%D0%B0%D0%B3%D1%8C%D0%B0%D1%87%D0%BA%D1%8A%D0%B0%D0%BB%D0%B0)**заридин сур авай багьда (ам заридин тӀварцӀихъ гала) С. Сулейманаз зурба гуьмбет (ам Дагъустандин халкьдин художник-скульптор Хасбулат Аскар Сарыджади теснифна) эцигнава. Инал гьар йисан 18-майдиз «Сулейманан шииратдин югъ» къейдзава.**

**CтӀал Сулейманакай лагьанвай гафар**

* [**Азиз Алем**](https://lez.wikipedia.org/wiki/%D0%90%D0%B7%D0%B8%D0%B7_%D0%90%D0%BB%D0%B5%D0%BC)**, лезгийрин тӀвар-ван авай зари, критикни публицист:**

**Гений океандиз ухшар я. Адаз жуьреба-жуьре вацӀар, кӀамар, булахар авахьда. Океандин девлетрихъ сан-гьисаб авач, адан рикӀе гевгьерар, кьилелни гьар уьлкведин, гьар са халкьдин чилерал берекатлу марфар къурдай цифер жеда. Бес океандин гьава? Ам гьикьван таза я, михьи я, кьезил я, ам инсандин сагъламвал патал гьихьтин дава-дарман я?! СтӀал Сулейманан поэзия океан я, адан девлетрикай, рикӀевай «гевгьеррикай», марфадив ацӀанвай «циферикай» ва эхирни «гьавадикай» чи уьлкведа миллионралди кӀелдайбуру ва жуьреба-жуьре миллетрин зарийри менфят къачуна. Са шакни алачиз, лезги Х.Тагьиран, аварви Гь. ЦӀадасадин, лакви Э.Капиеван, азербайжанви С.Рустаман, гурживи Г.Леонидзедин, казах Д.Джабаеван, белорусь Я.Купаладин, урусар тир А.Суркован, А.Безыменскийдин, М.Исаковскийдин ва маса зарийри туькIуьрай эсеррал СтӀал Сулейманан поэзиядин нурар аватна. ХХ асирдин Гомер неинки СССР-дин жегьил зарийриз, гьакӀни социализм эцигзавай халкьдин демократвилин, милли азадвал патал женг чӀугвазвай колониальный ва капитализмдин уьлквейрин кӀвенкӀвечи зарийриз хайи халкьдиз къуллугъ авунин карда акьалтӀай зурба чешне я.**

**Ада лезги литература цlийи идеяйралди, образралди, темайралди, жанрайралди девлетлу авуна. Шаирдиз маса шаиррини еке къимет ганва. Стlал Сулеймана вичин шаирвиликай вичи икl лагьанай: «Зун анжах лезгийрин ва я анжах къавкъазлуйрин шаир туш. Жуван манияр лезги чlалал туькlуьрзаватlани, зун советрин шаир я. Вучиз лагьайтlа, за къизил Аскердиз манияр лугьузва, къизил Аскер Москвадани Самаркандани сад я, дагъларани дуьзен чкайрани сад я. За комсомолдиз манияр лугьузва, гуржийрин комсомолни лакрин комсомол сад я, гьа идакай хкатзава хьи, зун анжах лезгийрин шаир туш, вири халкьарин шаир я» Дугъриданни, шаир вичин эхиримжи нефесдалди халкьдиз вафалу яз амукьна. Стlал Сулейман кечмиш хьана гзаф йисар я.Амма акl ятlани,адан ишигъ экв гуз куькlвенма ва идалай кьулухъни амукьда. Вучиз лагьайтlа и « ишигъ» адан датlана гуьрчег ва датlана къуватлу чlалари ийизвайди я.Адан рехъ чи акьалтзавай несилри давамар хъийида.Чи халкьдин рикlелай чlехи шаир, камаллу Ст1ал Сулейман садрани алатдач.**

**Чухсагъул квез виридаз!!!!!**

**Ишлемишнавай литература:  
1.Гь.Гь.Гашаров. Лезги эдебиятдин тарих. Махачкала, 2011й.  
2.А.Агъаев. Лезгийрин литература.Махачкала, 1976й.  
3.Р.И.Гьайдаров, Х.Хаметова. Стlал Сулейман Хкягъай эсерар.Махачкала, 1999й.  
4. Самур №2. 2019 й.  
5.Литературадин Дагъустан № 6 1987­й.  
6.Жуван тежрибадай.**

**7. Интернет.**